
Պատմաբան, Հայ ազգային կոնգրեսի վարչության անդամ Աշոտ Սարգսյանը Ազատության հրապարակում որոշ դիտարկումներ արեց Ղարաբաղյան շարժման  արդյունքների եւ դրա հիմքում ընկած արժեքների վերաբերյալ:  


Նրա խոսքով, 1988-ի փետրվարին սկսված Ղարաբաղյան կամ հայկական ժողովրդավարական շարժումը իր համաժողովրդական ընդգրկմամբ աննախադեպ էր հայ ժողովրդի պատմության եւ ԽՍՀՄ պատմության ընթացքում:


Ամբողջ կես տարի, խորհրդային ամենափոքրաթիվ ժողովուրդներից մեկը, որպես մենամարտիկ, պայքարի էր դուրս եկել մի ռեժիմի դեմ, որն աշխարհում հայտնի էր իր ամենառեպրեսիվ ապարատով:


Հայկական ժողովրդավարական շարժումը շատ արագ ձեռք բերեց միջազգային հնչեղություն եւ համակրանք: Նախընթաց 100 տարիների ընթացքում, թերեւս բացառյալ Մեծ Եղեռնի տարիները, միջազգային մամուլն այնքան չէր գրել հայ ժողովրդի մասին, որքան Ղարաբաղյան շարժման ընդամենը 2-3 տարիների ընթացքում:


Շարժման հարթած ճանապարհով ժողովրդավարական շարժումներ ծավալվեցին ԽՍՀՄ այլ տարածքներում եւ Արեւելյան Եվրոպայում: Ընդ որում, ընդհուպ մինչեւ ԽՍՀՄ փլուզումը Շարժումը մնաց առաջինը եւ ընդօրինակելին:


Ընդունված է, որ պատմական շրջափուլի գնահատման չափանիշը դրա քաղաքական արդյունքներն են:  Տվյալ դեպքում այդ արդյունքներն այն հիմքի ստեղծումն էր, որի հիման վրա հնարավոր եղավ իրականացնել Ղարաբաղի փրկումը, անվտանգության ապահովումը, Հայաստանի անկախության ձեռքբերումը:


Մանրամասները՝ տեսանյութում



